Premijer Zoran Milanović najavio je danas kako će Vlada vjerojatno izmijeniti, kako je rekao pojasniti, uredbu o korištenju službenih automobila. Povod je, naravno, bila objava fotografija na kojima se jasno vidi da je ministra zdravlja Sinišu Vargu na skijanje u inozemstvo vozio vozač u službenom Vladinu automobilu.

– Ministri u toj svjetlo-sivoj zoni moraju biti svjesni što bi smjeli, a što ne bi smjeli. Ministar Varga je pogriješio jer on nije štićena osoba. Tražit ću od ministara da se što manje izlažu jer ovom temom strahovito se manipulira, ljude se prikazuje gotovo kao kriminalce. Uredba nije najbolje napisana, treba je malo pojasniti – rekao je Milanović.

Međutim, naglasio je kako pitanje korištenja službenih automobila nije tako jednostavna priča. Kada netko od ministara službenim automobilom bez vozača ode na vikend u Dalmaciju, kaže kako uvijek razmišlja o tome što bi bilo da mu se nešto dogodi. Premijer je naglasio da bi Vlada tim slučajem bila opterećena bez obzira na to što je nesreću skrivio ministar bez kapi alkohola u krvi, jer bi javnost mjesecima ispitivala je li pogriješio što je sam vozio, hoće li biti smijenjen...

– Vidjeli ste što se dogodilo Čačiću. Na kraju je završio godinu dana u zatvoru. Uvijek se vraćam na to jer ta grozna nesreća mogla je biti izbjegnuta da je Čačić tada kao dužnosnik parlamentarne stranke koristio usluge vozača – rekao je Milanović.

>> Milanović: Varga je krivo procijenio, mijenjat ćemo uredbu o korištenju vozila

>> Ministar Varga službenim autom otišao na skijanje